text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000004", "text": "So no\u0301gv kunnu hagt\u00f8l lu\u0301gva"}, {"text_idx": "#000005", "text": "Eitt or\u00f0afelli er, at ta\u00f0 finnast hvi\u0301tar lygnir, svartar lygnir og hagt\u00f8l. Eitt anna\u00f0 or\u00f0afelli er, at t\u00f8l ikki lu\u0301gva. Well, sum internetra\u0301\u00f0gevi bru\u0301ki eg no\u0301gva ti\u0301\u00f0 til at hyggja at hagt\u00f8lum fyri vitjanir, si\u0301\u00f0uvi\u0301singar o.a., men ta\u0301 eg i\u0301 dag vitja\u00f0i a\u0301vikavist Vevma\u0301tingarlistan hja\u0301 Gallup og Vevlistan sum byggir a\u0301 Google Analytics t\u00f8kni, so ma\u0301tti eg sta\u00f0festa, at vev hagt\u00f8l eru einki anna\u00f0 enn veglei\u00f0andi a\u0301bendingar."}, {"text_idx": "#000006", "text": "Eg haldi sum so ikki, at ta\u00f0 er ney\u00f0ugt at grei\u00f0a fra\u0301 so no\u0301gvum, ti\u0301 t\u00f8lini tala fyri seg. B\u00e6\u00f0i hesi skermprentini eru fyri viku 25 ta\u00f0 er dagarnar 17.6.2013 til 23.6.2013."}, {"text_idx": "#000007", "text": "Vevma\u0301tingarlistin hja\u0301 Gallup viku 25"}, {"text_idx": "#000008", "text": "Vevlistin, i\u00f0 byggir a\u0301 Google t\u00f8kni fyri viku 25"}, {"text_idx": "#000009", "text": "Um vit taka n\u00f8kur t\u00f8l, i\u00f0 vi\u0301sa hvussu ymisk hagt\u00f8lini eru. So er kanska a\u0301hugavert at hyggja at t\u00f8lunum fyri portal.fo, i\u00f0 liggur ovast a\u0301 listanum."}, {"text_idx": "#000010", "text": "Altso er einasta tali\u00f0, i\u00f0 bert hevur ein relativt li\u0301tlan mun, so er ta\u00f0 tali\u00f0 fyri bru\u0301karar, i\u00f0 er hvussu no\u0301gvir einstakir bru\u0301karar hava vitja si\u0301\u00f0una. Hetta er samstundis eisini ta\u00f0 tali\u00f0, i\u00f0 onkursvegna er ta\u00f0 torf\u00f8rasta at definera i\u0301 ti\u0301li\u0301kum hagt\u00f8lum. Ti\u0301 tali\u00f0 av vitjanum og kanska serliga fyri sy\u0301ndar si\u0301\u00f0ur, a\u0301tti at veri\u00f0 r\u00e6ttiliga li\u0301katil. Eisini s\u00e6\u00f0st, at me\u00f0an t\u00f8lini a\u0301 Vevlistanum fyri bru\u0301karar og vitjanir eru h\u00e6gri, so er tali\u00f0 fyri sy\u0301ndar si\u0301\u00f0ur sera no\u0301gv l\u00e6gri, faktiskt minni\u00f0 enn helvtina."}, {"text_idx": "#000011", "text": "Hyggja vit at n\u00e6stu si\u0301\u00f0uni a\u0301 listanum Aktuelt.fo, si\u0301ggja vit to\u0301, at her er li\u0301til konsekvensur a\u0301 muninum, ti\u0301 her er tali\u00f0 av bru\u0301karum heilt ymiskt, me\u00f0an munurin millum sy\u0301ndar si\u0301\u00f0ur er sera ymiskur."}, {"text_idx": "#000012", "text": "Well, eg skal ikki ke\u00f0a tykkum skermprentini tosa fyri seg, so tit, i\u00f0 eru a\u0301huga\u00f0i er v\u00e6lkomin at leita vi\u0301\u00f0ari. Eg kann bara sta\u00f0festa, at hagt\u00f8l eru ikki bara hagt\u00f8l. Ta\u00f0 einasta, sum er sikkurt, er at tali\u00f0 av vitjandi, vitjanum og sy\u0301ndum si\u0301\u00f0um er eitt pu\u0301ra fast tal, um ta\u00f0 er tali\u00f0, i\u00f0 Google vi\u0301sur, i\u00f0 Gallup vi\u0301sur ella okkurt heilt anna\u00f0, ta\u00f0 er so spurningurin."}, {"text_idx": "#000014", "text": "L\u00f8gma\u00f0ur fegnast um, at vit eru heimsins lukkuligasta land, hann leggur einki i\u0301, um bert 40% av F\u00f8roya fo\u0301lki hevur a\u0301lit a\u0301 hann. Men hvat man hann halda um, at kanningin hja\u0301 Fo\u0301lkaheilsura\u0301\u00f0num, vi\u0301sir, at 10% av okkum ikki h\u00f8vdu ra\u0301\u00f0 til mat seinasta ma\u0301na\u00f0in?"}, {"text_idx": "#000015", "text": "Sa\u0301 a\u0301hugaverdu kjaksendingina eftir Dag og Viku fra\u0301 i\u0301 gja\u0301r, har A\u0301rni Gregersen, Liljan Weihe og Annleyg Lamhauge umr\u00f8ddu kanningina hja\u0301 Fo\u0301lkaheilsura\u0301\u00f0num og hvussu og hvat fra\u0301 kanningini bleiv bori\u00f0 fram. A\u0301hugavert kjak, vi\u00f0 fleiri vinklum, men ta\u00f0 mest r\u00e6\u00f0andi, i\u00f0 eg hoyrdi i\u0301 sendingini var, ein u\u0301ts\u00f8gn hja\u0301 Annleyg Lamhauge, i\u00f0 hv\u00f8rki A\u0301rni ella Liljan to\u0301ku til si\u0301n, nevniliga at 10% av teimum atspurdu ikki h\u00f8vdu ra\u0301\u00f0 til mat seinasta ma\u0301na\u00f0in."}, {"text_idx": "#000016", "text": "Orsaka\u00f0 meg, men liva vit ikki i\u0301 einum somiki\u00f0 ri\u0301kum landi, at hetta ikki eigur at henda?"}, {"text_idx": "#000017", "text": "I\u0301 menniskjum go\u0301\u00f0ur tokki hevur leingi\u00f0 peika\u00f0 a\u0301 trupulleikan. Nu\u0301 finnast so hagt\u00f8l. Ja, ikki bara hagt\u00f8l, men ein kanning eftir altjo\u0301\u00f0a leisti, i\u00f0 vi\u0301sir, at ti\u0301ggjundi hv\u00f8r av okkum ikki hevur ra\u0301\u00f0 til mat."}, {"text_idx": "#000018", "text": "Eg endurtaki: ti\u0301ggjundi hv\u00f8r av okkum hevur ikki ra\u0301\u00f0 til mat!"}, {"text_idx": "#000019", "text": "Nu\u0301 ma\u0301 okkurt henda, og tit sum kroystu flatskattin i\u0301 gj\u00f8gnum, og sostatt gj\u00f8rdu st\u00e6ttarmunin st\u00f8rri. Vo\u0301nandi fa\u0301a tit eitt sindur ilt i\u0301 hjarta um, at ta\u00f0 st\u00f8\u00f0u tit hava sett okkara veikastu i\u0301, men mest av \u00f8llum vo\u0301ni eg, at hetta f\u00e6r tykkum at gera okkurt vi\u00f0 st\u00f8\u00f0una, og ta\u00f0 beint nu\u0301."}, {"text_idx": "#000020", "text": "Mest lisnu nudlarnir i\u0301 2012"}, {"text_idx": "#000021", "text": "Her er yvirlit yvir t\u00e6r ti\u0301ggju mest lisnu greinarnar a\u0301 Nudlum i\u0301 2012. Umframt greinarnar, er forsi\u0301\u00f0an no\u0301gv mest vitja\u00f0a si\u0301\u00f0an, me\u00f0an menupunktini \u201cHandan Nudlar\u201d og Yrkingas\u00f8vn eisini er v\u00e6l vitja\u00f0, og l\u00e6ttliga h\u00f8vdu sloppi\u00f0 a\u0301 listan um hetta vo\u0301ru greinar.."}, {"text_idx": "#000022", "text": "Mest lisna greinin er minningaror\u00f0ini um Rasmus Rasmussen, i\u00f0 vit mistu i\u0301 a\u0301r alt ov ti\u0301\u00f0liga."}, {"text_idx": "#000024", "text": "11. oktober: Minningaror\u00f0 um Rasmus Rasmussen"}, {"text_idx": "#000025", "text": "2. Undskyld mig men fuck your DR"}, {"text_idx": "#000026", "text": "26. mars: Huglei\u00f0ing, um ta\u0301 Sveinur Gaard Olsen tosa\u00f0i danskt millum l\u00f8gini a\u0301 konsert si\u0301nari i\u0301 F\u00f8royum."}, {"text_idx": "#000027", "text": "3. Aftur dulnevnt perso\u0301nsa\u0301lop a\u0301 Va\u0301gaportalinum"}, {"text_idx": "#000028", "text": "1. juni: Grein um hvussu Va\u0301gaportalurin i\u0301 dulnevndum perso\u0301nsa\u0301lopum, roynir at sa\u0301a iva um tru\u0301vir\u00f0i hja\u0301 fi\u0301ggindum si\u0301num."}, {"text_idx": "#000029", "text": "4. Syrgiligar s\u00f8gur beint fra\u0301 hjartarnum"}, {"text_idx": "#000031", "text": "5. Ski\u0301t veri\u00f0 vi\u00f0 266B i\u0301 F\u00f8royum ni\u00f0urgera vit vegna kyn og rasu"}, {"text_idx": "#000032", "text": "10. apri\u0301l: Huglei\u00f0ing um kynsliga ni\u00f0urgeran i\u0301 hondbo\u0301ltsdysti i\u0301 Klaksvi\u0301k."}, {"text_idx": "#000034", "text": "2. juli: Huglei\u00f0ing um fakligheit a\u0301 veg a\u0301 Roskilde Festival"}, {"text_idx": "#000038", "text": "31. juli: Huglei\u00f0ing um tey, i\u00f0 bru\u0301ka Bi\u0301bliuna til at halda onnur ni\u00f0ri\u00f0."}, {"text_idx": "#000039", "text": "9. Hvat siga tit sum sty\u0301ra i\u0301 Havnini i\u0301 dag?"}, {"text_idx": "#000040", "text": "12. oktober: Huglei\u00f0ing, ta\u0301 l\u00f8gma\u00f0ur a\u0301k\u00e6rdi To\u0301rshavnar kommunu fyri at ni\u00f0urprioritera tey eldru."}, {"text_idx": "#000042", "text": "14. desember: Huglei\u00f0ing um avt\u00f8kuna av Landsbankanum."}, {"text_idx": "#000043", "text": "Ein av bestu avger\u00f0unum, sum eg to\u0301k i\u0301 2012, var at fa\u0301a m\u00e6r henda bloggin a\u0301 nudlar.net. Hann hevur veri\u00f0 sera v\u00e6l vitja\u00f0ur, og hevur ennta\u0301 onkra viku ligi\u00f0 a\u0301 einum 2. pla\u0301ssi a\u0301 vevlistanum, vi\u00f0 yvir 5.000 fo\u0301lkum, i\u00f0 hava vitja\u00f0 mi\u0301n blogg ta\u00f0 vikuna. Eg havi skriva\u00f0 159 greinar, umm\u00e6li\u00f0, huglei\u00f0ingar og anna\u00f0, umframt, at eg 63 fer\u00f0ir havi veri\u00f0 i\u0301 Lippukassanum og lagt leinkir til a\u0301hugaverdar gamlar greinar u\u0301r mi\u0301num greinasavni."}, {"text_idx": "#000044", "text": "Mi\u0301tt greinasavn er vor\u00f0i\u00f0 r\u00e6ttiliga trivaligt vi\u00f0 563 tekstum, i\u00f0 eg havi skriva\u00f0 millum a\u0301r og dag, og ta\u00f0 fer at vaksa uppaftur meira, alsamt sum eg komi longur ni\u00f0ur i\u0301 tann sto\u0301ra bunka av tekstum, i\u00f0 eg havi liggjandi, sja\u0301lvandi leggi eg bert ta\u00f0, i\u00f0 onkursvegna er a\u0301hugavert, eisini fyri eftirti\u0301\u00f0ina. Eg \u00e6tli eisini at halda fram vi\u00f0 Lippukassunum, har eg leggi leinkir til hesar greinar u\u0301t."}, {"text_idx": "#000045", "text": "Takk fyri a\u0301hugan tit 24.994, i\u00f0 hava vitja\u00f0 Nudlar 43.833 fer\u00f0ir og hugt at tilsamans 61.182 si\u0301\u00f0um si\u0301\u00f0an eg 4. februar lat nudlar.net upp. Takk fyri tit, sum deildu mi\u0301nar greinar, umm\u00e6li og meiningar, takk fyri tit sum vi\u00f0merktu og komu vi\u00f0 afturmeldingum, neiligum eins v\u00e6l og jaligum. Tu\u0301sund takk fyri \u00f8ll somul, eg vo\u0301ni, at tit fylgja vi\u00f0 aftur i\u0301 2013."}, {"text_idx": "#000046", "text": "A\u0301heitan a\u0301 allar f\u00f8royskar journalistar"}, {"text_idx": "#000047", "text": "Nu\u0301 er mi\u0301n li\u0301tli mi\u00f0il her ikki ein journalistiskur mi\u00f0il, so eg eri ikki tann, i\u00f0 vanliga heldur mikrofonina i\u0301 gronina a\u0301 makthavarunum, ti\u0301 fari eg at heita a\u0301 tykkum, i\u00f0 starvast a\u0301 ordiligum mi\u00f0lum, um at spyrja kringvarpsstjo\u0301ran Dia Midjord um naka\u00f0, i\u00f0 tit faktiskt longu a\u0301ttu at havt spurt hann."}, {"text_idx": "#000048", "text": "Hvussu no\u0301gv sparir Kringvarpi\u00f0 vi\u00f0 at skerja allar fri\u0301yrkissendingarnar i\u0301 u\u0301tvarpinum?"}, {"text_idx": "#000049", "text": "Er sparingin veruliga so sto\u0301r, at hetta ber ma\u0301t vi\u00f0 ta l\u00e6kkan i\u0301 t\u00e6nastuni, i\u00f0 vit lisensgjaldarar uppliva?"}, {"text_idx": "#000050", "text": "Ors\u00f8kin til at, at eg vil hava tykkum at svara hesum er, at eg als ikki haldi, at svari\u00f0 uppa\u0301 n\u00e6sta spurningin er ja."}, {"text_idx": "#000051", "text": "Vit hava fimm vikur eftir av hesum a\u0301rinum, og fra\u0301 i\u0301 gja\u0301r, hevur Kringvarpsstjo\u0301rin rudda\u00f0 allar sendingar, i\u00f0 vo\u0301ru gj\u00f8rdar av fri\u0301yrkisfo\u0301lki av skra\u0301nni. Talan er samb\u00e6rt portalinum um hesar sendingar:"}, {"text_idx": "#000052", "text": "Altso sjey sendingar, harav tann eina, Morgunbland, vanliga ver\u00f0ur send hv\u00f8nn gerandisdag (haldi eg i\u0301 \u00f8llum f\u00f8rum), hinar eru sendingar, i\u00f0 ver\u00f0a sendar eina fer\u00f0 um vikuna. Sostatt er talan um tilsamans samsy\u0301ning til framlei\u00f0slu av ellivu sendingum um vikuna i\u0301 fimm vikur, ella 55 sendingar, herav eru b\u00e6\u00f0i jo\u0301l og ny\u0301ggja\u0301r, so fleiri sendingar h\u00f8vdu neyvan veri\u00f0 a\u0301 skra\u0301 ali\u0301kav\u00e6l. Ta\u00f0 eg kenni til l\u00f8narlagi\u00f0 hja\u0301 fri\u0301yrkisfo\u0301lki i\u0301 Kringvarpinum, skuldi ta\u00f0 undra\u00f0 meg almiki\u00f0, um sparingin er yvir kr. 100.000,-"}, {"text_idx": "#000053", "text": "Vit tosa sostatt um, at Kringvarpi\u00f0 f\u00e6r eitt undirskot uppa\u0301 3,7 i\u0301sta\u00f0in fyri 3,8 mio\u0301. Ella vi\u00f0 \u00f8\u00f0rum or\u00f0um ski\u0301t li\u0301kamiki\u00f0."}, {"text_idx": "#000054", "text": "Kann ein av tykkum, sum hevur ein ordiligan mi\u00f0il ikki kanna hetta her, og kanska koma vi\u00f0 uppfylgjandi spurninginum til Dia, um hann bara ger hetta fyri at provokera, og vi\u0301sa politiska myndugleikanum, hvar ska\u0301pi\u00f0 skal standa?"}, {"text_idx": "#000055", "text": "Sum ein, i\u00f0 rindar Kringvarpsgjald, so haldi eg als ikki, at hetta er stuttligt ella naka\u00f0, i\u00f0 kann go\u0301\u00f0takast av einum almennum stjo\u0301ra, serliga einum, i\u00f0 hevur lutvi\u0301sa a\u0301byrgd i\u0301 ringu st\u00f8\u00f0uni eftir av hava siti\u00f0 i\u0301 sty\u0301rinum i\u0301 fy\u0301ra a\u0301r."}, {"text_idx": "#000056", "text": "Etikkur hevur li\u0301tlan a\u0301huga millum f\u00f8roysk mi\u00f0lafo\u0301lk"}, {"text_idx": "#000057", "text": "Einans 10 f\u00f8roysk mi\u00f0lafo\u0301lk ti\u0301mdu at m\u00f8ta upp, ta\u0301 teirra yrkisfelag F\u00f8roysk Mi\u00f0lafo\u0301lk setti etikk a\u0301 dagskra\u0301nna. A\u0301hugin fyri etikki er opinbart ikki serliga sto\u0301rur millum okkara mi\u00f0lafo\u0301lk."}, {"text_idx": "#000058", "text": "Felagi\u00f0 F\u00f8roysk Mi\u00f0lafo\u0301lk skipa\u00f0i leygardagin fyri temadagi um etikk i\u0301 fj\u00f8lmi\u00f0lunum, ta\u00f0 var norski serfr\u00f8\u00f0ingurin og journalisturin Gunnar Bodahl-Johansen, i\u00f0 var skei\u00f0shaldari. Hann er royndur journalistur, undirvi\u0301sari og fyrrverandi limur i\u0301 norska etiska fj\u00f8lmi\u00f0lara\u0301\u00f0num."}, {"text_idx": "#000059", "text": "Dagurin var a\u0301hugaverdur, og skra\u0301in var spennandi, umframt fyrilestur um etiskar lei\u00f0reglur i\u0301 fj\u00f8lmi\u00f0lunum, var\u00f0 arbeitt vi\u00f0 ymiskum f\u00f8royskum fj\u00f8lmi\u00f0las\u00f8gum, i\u00f0 hava veri\u00f0 a\u0301 markinum fyri hvat er etiskt r\u00e6tt ella skeivt."}, {"text_idx": "#000060", "text": "Heftni, tru\u0301\u00f0vir\u00f0i og u\u0301tmeldingar a\u0301 eitt nu\u0301 sosialum mi\u00f0lum var\u00f0 somulei\u00f0is vi\u00f0gj\u00f8rt, a\u0301\u00f0renn Gunnar Bodahl-Johansen greiddi okkum fra\u0301, um hvussu mi\u00f0larnir dekka\u00f0u terrora\u0301lopi\u00f0 22. juli 2011 og um eftirsp\u00e6li\u00f0 av hesum."}, {"text_idx": "#000061", "text": "Alt i\u0301 alt ein fi\u0301nur dagur, men ta\u00f0, sum skelka\u00f0i meg, var uppm\u00f8tingin. Hetta er eitt so ty\u0301dningarmiki\u00f0 evni, og eitt evni, i\u00f0 fj\u00f8lmi\u00f0lafo\u0301lk i\u0301 F\u00f8royum mugu vera serliga uppmerksom um, ti\u0301 mi\u00f0larnir hja\u0301 okkum eru so sperdir fi\u0301ggjarliga og sostatt vi\u00f0 kvalifisera\u00f0um ressoursum, at l\u00e6tt er at missa prinsippini burt."}, {"text_idx": "#000062", "text": "Dagurin var o\u0301keypis fyri limir i\u0301 F\u00f8roysk Mi\u00f0lafo\u0301lk, so ta\u00f0 er o\u0301fatiligt, at so fa\u0301 lutto\u0301ku. Kringvarpi\u00f0 a\u0301tti seks av teimum ti\u0301ggju, me\u00f0an hini arbeiddu a\u0301 Dimmu og Sosialinum. Me\u00f0an einasti mi\u00f0ilin, i\u00f0 sendi ti\u0301\u00f0indalei\u00f0sluna var Sosialurin. Eingin av privatu netmi\u00f0lunum var umbo\u00f0a\u00f0ur, ho\u0301ast hesir eiga alsamt st\u00f8rri part av okkara ti\u0301\u00f0indaflutningi, og flest allir ly\u0301\u00f0a av teoretiskum undirskoti."}, {"text_idx": "#000063", "text": "Eg skal ikki d\u00f8ma um, hvi\u0301 so fa\u0301 lutto\u0301ku. Sja\u0301lvandi eru summi upptikin, men ein so va\u0301nalig uppm\u00f8ting vi\u0301sir, at etikkur veruliga ikki hevur nakran serligan a\u0301huga hja\u0301 flestu f\u00f8roysku mi\u00f0lafo\u0301lkum, og ta\u00f0 er fu\u0301l skomm."}, {"text_idx": "#000064", "text": "Onkur seg\u00f0i \u201cContent is god\u201d, well ta\u0301 eg sja\u0301lvur og a\u0301byrgdarbla\u00f0stjo\u0301rin a\u0301 Dimmal\u00e6tting, A\u0301rni Gregersen lutto\u0301ku i\u0301 sendingini Fri\u0301ggjakv\u00f8ld, fyri at leggja ny\u0301ggja Kringvarpsstjo\u0301ranum lag a\u0301, hvussu nu\u0301 skal sty\u0301rast, so var h\u00f8vu\u00f0sbo\u00f0skapurin, hugsa meira um innihald og minni\u00f0 um form."}, {"text_idx": "#000065", "text": "Eru ta\u00f0 ikki fj\u00f8lmi\u00f0lar, i\u00f0 eru 4. statsvaldi\u00f0?"}, {"text_idx": "#000066", "text": "Eg havi forti\u0301\u00f0 i\u0301 Mi\u00f0lahu\u0301sinum i\u0301 Va\u0301gsbotni og havi har arbeitt saman vi\u00f0 Eiriki Lindenskov og havi absolutt no\u0301gva vir\u00f0ing fyri manninum. Eg havi eisini lisi\u00f0 si\u0301\u00f0u 2 i\u0301 Sosialinum vi\u00f0 sto\u0301rari fr\u00e6gd, si\u0301\u00f0an hendan si\u0301\u00f0a bleiv vinkla\u00f0 heldur speiskari, men ta\u0301 eg sa\u0301 oddagreinina i\u0301 gja\u0301r, fo\u0301r eg veruliga at ivast i\u0301, um ma\u00f0urin man hava sligi\u00f0 h\u00f8vdi\u00f0 so hart i\u0301, at hann hevur gloymt, hvat hann starvast vi\u00f0."}, {"text_idx": "#000067", "text": "Undir yvirskriftini \u201cCorydon hermir eftir J\u00f8rgen\u201d huglei\u00f0ur bla\u00f0sstjo\u0301rin i\u0301 Sosailinum um ti\u0301\u00f0indaskrivi\u00f0 hja\u0301 J\u00f8rgen Niclasen, har fi\u0301ggjarma\u0301lara\u0301\u00f0harrin bo\u00f0ar fra\u0301, at danska stjo\u0301rnin hevur avrita\u00f0 skattareformin hja\u0301 BADH samgonguni."}, {"text_idx": "#000068", "text": "Hetta ti\u0301\u00f0indaskriv er so miki\u00f0 margha\u0301ttligt, at ta\u00f0 i\u0301 sja\u0301lvum s\u00e6r ikki so l\u00f8gi\u00f0, at ta\u00f0 ver\u00f0ur til eina oddagrein. Men ni\u00f0urst\u00f8\u00f0an i\u0301 oddagreinini er sera l\u00f8gin. Eirikur leggur i\u0301 krovi\u00f0 a\u0301 b\u00e6\u00f0i andst\u00f8\u00f0u, bu\u0301skaparfr\u00f8\u00f0ingum, og Fi\u0301ggjarma\u0301lara\u0301\u00f0harranum. Hann skrivar solei\u00f0is:"}, {"text_idx": "#000069", "text": "\u201cHvar eru fakfel\u00f8gini, sum so mannsterk hava mo\u0301tm\u00e6lt? Hvar eru allir bu\u0301skaparfr\u00f8\u00f0ingarnir, sum so sta\u00f0iliga hava mo\u0301tm\u00e6lt politikkinum hja\u0301 Landssty\u0301rinum? Hvar er andst\u00f8\u00f0an, sum so na\u0301\u00f0ileyst hevur ni\u00f0urgj\u00f8rt politikkin hja\u0301 Landssty\u0301rinum?"}, {"text_idx": "#000070", "text": "Um ta\u00f0 veruliga er satt, sum J\u00f8rgen Niclasen sigur (...), so mugu fakfel\u00f8g og andst\u00f8\u00f0a bi\u0301ta h\u00f8vdi\u00f0 av allari skomm. (...) Men um ta\u00f0 ikki passar, sum J\u00f8rgen Niclasen sigur, so er st\u00f8\u00f0an eins a\u0301lvarsom, ti\u0301 ein fi\u0301ggjarma\u0301lara\u0301\u00f0harri ma\u0301 ikki siga o\u0301satt\u201d"}, {"text_idx": "#000071", "text": "Harra mi\u0301n jesekrist Eirikur Lindenskov! Ta\u00f0 er ikki fyrst og fremst andst\u00f8\u00f0a og fakfel\u00f8g, i\u00f0 hava a\u0301byrgdina at virka sum vakthundur mo\u0301tvegis pa\u0301standum hja\u0301 landssty\u0301rismonnum, ta\u00f0 eru nettupp fj\u00f8lmi\u00f0larnir sosum Sosialurin, i\u00f0 skulu vi\u0301sa okkum lesarum, hvat er sannleiki og hvat er politiskt spinn."}, {"text_idx": "#000072", "text": "Ta\u00f0 er o\u0301fatiligt at bla\u00f0stjo\u0301rin a\u0301 hendan ha\u0301tt finst at, at onnur ikki gera hansara arbei\u00f0i fyri hann. At hann samstundis kemur vi\u00f0 insinuerandi prikum mo\u0301ti fi\u0301ggjarma\u0301lara\u0301\u00f0harranum ger ikki st\u00f8\u00f0una betur. Serliga havandi i\u0301 huga, at bla\u00f0i\u00f0 als onga vi\u00f0ger hevur av sannleikavir\u00f0inum i\u0301 skrivinum."}, {"text_idx": "#000073", "text": "Eg var ma\u0301lleysur eftir at hava lisi\u00f0 oddagreinina. Er hetta ein sta\u00f0festing av, at Mi\u00f0lahu\u0301si\u00f0 ikki longur s\u00e6r uppga\u0301vuna sum 4. statsvald, sum eina uppga\u0301vu hja\u0301 fj\u00f8lmi\u00f0lunum? Er hetta ny\u0301ggi journalistiski vinkulin i\u0301 Va\u0301gsbotni? Eg dugi stutt sagt ikki a\u0301 nakran ha\u0301tt at si\u0301ggja, hvussu ein bla\u00f0stjo\u0301ri kann r\u00e6ttvi\u0301sgera eina ti\u0301li\u0301ka oddagrein."}, {"text_idx": "#000074", "text": "Aftur i\u0301 dag leggur Va\u0301gaportalurin pixlar til eitt ljo\u0301tt, o\u0301fantaligt og sera perso\u0301nligt a\u0301lop a\u0301 deildarstjo\u0301rarnar i\u0301 fyrrverandi Uttanri\u0301kisra\u0301\u00f0num, aftur hesafer\u00f0 eitt dulnevnt a\u0301lop, skriva\u00f0 av Ad-hoc toyminum, i\u00f0 er eitt slag av brigadu, i\u00f0 hevur til endama\u0301ls i\u0301 ti\u0301\u00f0 og o\u0301ti\u0301\u00f0 at loypa a\u0301 \u00f8ll ,sum hava fornerma\u00f0 J\u00f8rgen Niclassen ella hansara fyrrverandi a\u00f0alstjo\u0301ra."}, {"text_idx": "#000075", "text": "Skermprent av einum serliga o\u0301fantaligum parti av lesarabr\u00e6vinum."}, {"text_idx": "#000076", "text": "Eg spyrji meg sja\u0301lvan, hvar gongur moralska marki\u00f0 hja\u0301 O\u0301lavi i\u0301 Beiti?"}, {"text_idx": "#000077", "text": "Eg bli\u0301vi beinlei\u00f0is illur um ti\u0301li\u0301kt, og hugsi hvi\u0301 fo\u0301lk vitja eina heimasi\u0301\u00f0u, i\u00f0 dri\u0301vur ti\u0301li\u0301kt virksemi. Men finni sja\u0301lvur svari\u00f0, ti\u0301 eg vitji eisini Va\u0301gaportalin:"}, {"text_idx": "#000078", "text": "Har liggur ein ru\u0301gva av tilfari, og si\u0301\u00f0an ver\u00f0ur dagf\u00f8rd alla ti\u0301\u00f0ina, sum forvitin f\u00f8royingur endar tu\u0301 har inni. Havi hug at lova, at eg gevist at lesa Va\u0301gaportalin, til hann heldur uppat vi\u00f0 skitnum dulnevndum perso\u0301na\u0301lopum, men ma\u0301 vi\u00f0ganga, at hetta neyvan heldur serliga leingi."}, {"text_idx": "#000079", "text": "Havi hug at leinkja til greinina, men fari i\u0301sta\u00f0in at heita a\u0301 tykkum um ikki at lesa hana, hon er sama perso\u0301nliga og svi\u0301nska svansi\u00f0, sum vit hava lisi\u00f0 a\u0301\u00f0ur."}, {"text_idx": "#000080", "text": "Gu\u00f0 havi lov fyri Suna Merkistein"}, {"text_idx": "#000081", "text": "myndin er stolin av portalinum, tey bru\u0301ka so ofta myndir hja\u0301 m\u00e6r, at ta\u00f0 gongur upp."}, {"text_idx": "#000082", "text": "Men fy for den ledeste, sum eg haldi li\u0301ti\u00f0 um programleggingarleistin i\u0301 Kringvarpinum, i\u00f0 mest tykist, sum ein systematisk avmentan."}, {"text_idx": "#000083", "text": "Eg eri to\u0301 somiki\u00f0 realistiskur, at eg ikki v\u00e6nti nakra dulda dagsskra\u0301 a\u0301 hesum \u00f8ki heldur, bara manglandi skil fyri ti\u0301 leikluti, i\u00f0 Kringvarpi\u00f0 eigur at hava."}, {"text_idx": "#000084", "text": "Havi ju\u0301st siti\u00f0 og lurta\u00f0 eftir in Mente hja\u0301 Suna Merkistein. Ein fra\u0301li\u0301k sending, i\u00f0 vi\u00f0ger f\u00f8royska mentan."}, {"text_idx": "#000085", "text": "I\u0301 dag var ta\u00f0 sjo\u0301nleikurin Breaking The Waves, i\u00f0 var\u00f0 umm\u00e6ldur, umframt at hugt var aftur a\u0301 skaldskapin hja\u0301 Karsteni Hoydal. Samanlagt ein a\u0301hugaverd sending, i\u00f0 vi\u00f0gj\u00f8rdi partar av okkara ri\u0301ku mentan."}, {"text_idx": "#000086", "text": "Vi\u00f0ger av okkara mentan hevur ty\u0301dning. Serliga gle\u00f0iligt er ta\u00f0, at umm\u00e6li av mentan og kjak um mentan f\u00e6r pla\u0301ss i\u0301 hesari sending. Ti\u0301 ju\u0301st umm\u00e6li og kjak eru vi\u00f0 til at menna f\u00f8royska mentan."}, {"text_idx": "#000087", "text": "Herfyri var Suni Merkistein i\u0301 farloyvi fra\u0301 sendingini, og ta\u0301 gj\u00f8rdist leikluturin og ty\u0301dningurin hja\u0301 Suna so \u00f8giliga ty\u0301\u00f0iligur."}, {"text_idx": "#000088", "text": "Avloysarin, tann alti\u0301\u00f0 skilago\u0301\u00f0i og da\u0301mligi Pa\u0301ll Danielsen, valdi ein heilt annan vinkul, sum a\u0301 ein speiskan ha\u0301tt, kann ly\u0301sast sum mikrofonhaldarari\u0301 fyri ymiskum mentanarpolitiskum maktperso\u0301num. Hetta er ein a\u0301hugaverd verk\u00e6tlan i\u0301 s\u00e6r sja\u0301lvum, serliga ti\u0301 hon leg\u00f0i opi\u00f0, hvussu mentanarliga st\u00f8\u00f0i\u00f0 er hja\u0301 n\u00f8krum av okkara fremstu autoritetum a\u0301 mentanar\u00f8kinum. Men fuck sum ta\u00f0 gav okkum li\u0301ti\u00f0, einki anna\u00f0 enn eitt innlit i\u0301 okkurt forferdiliga o\u0301a\u0301hugavert, og to\u0301 r\u00e6\u00f0andi."}, {"text_idx": "#000089", "text": "Um dulda dagsskra\u0301in var at \u00f8sa okkum til eina revolutio\u0301n, veit eg ikki, men eg r\u00e6\u00f0ist, at eingin duld dagsskra\u0301 var. Vit fingu i\u0301 \u00f8llum f\u00f8rum onga revolutio\u0301n."}, {"text_idx": "#000090", "text": "Eftir at programlei\u00f0slan i\u0301 Kringvarpinum hava kvalt fra\u0301li\u0301ku mentanarsendingina Refleksjo\u0301n hja\u0301 Heina i\u0301 Skor\u00f0ini og Kv\u00f8rnina, har skilafo\u0301lk, sum eg sja\u0301lvur umm\u00e6ldu f\u00f8royskan to\u0301nleik, er Suni seinasti mentanarligi vitin, i\u00f0 vit hava a\u0301 sendiflatuni. Hann stendur nu\u0301 fyri samla\u00f0u vi\u00f0ger\u00f0ini av f\u00f8royskari mentan i\u0301 ti\u0301, sum skuldi veri\u00f0 okkara fremsti mentanarberi. Gu\u00f0 havi lov fyri Suna!"}, {"text_idx": "#000091", "text": "Men fy for den ledeste, sum eg haldi li\u0301ti\u00f0 um programleggingarleistin i\u0301 Kringvarpinum, i\u00f0 mest tykist, sum ein systematisk avmentan. Eg eri to\u0301 somiki\u00f0 realistiskur, at eg ikki v\u00e6nti nakra dulda dagsskra\u0301 a\u0301 hesum \u00f8ki heldur, bara manglandi skil fyri ti\u0301 leikluti, i\u00f0 Kringvarpi\u00f0 eigur at hava."}, {"text_idx": "#000092", "text": "Onkur vil ivaleyst halda, at eg bert eri su\u0301rur, ti\u0301 eg ikki longur fa\u0301i umm\u00e6larakekkar fra\u0301 Kringvarpinum, men so er ikki, umm\u00e6laraarbei\u00f0i\u00f0 i\u0301 Kringvarpinum er n\u00e6stan sja\u0301lvbo\u00f0i\u00f0 og einasta ors\u00f8k, at vit, sum hava umm\u00e6lt, gera ta\u00f0, er ti\u0301 vit meta hetta arbei\u00f0i\u00f0 sum ty\u0301dningarmiki\u00f0 fyri menningina av f\u00f8royskum to\u0301nleiki. Eg elska\u00f0i Kv\u00f8rnina, langt a\u0301\u00f0renn eg fo\u0301r at umm\u00e6la i\u0301 henni, ti\u0301 hon a\u0301 ein seri\u00f8san ha\u0301tt vi\u00f0gj\u00f8rdi f\u00f8royskan to\u0301nleik, og sostatt menti henda ty\u0301dningarmikla mentanarpall okkara."}, {"text_idx": "#000093", "text": "Men eg harmist eisini um Refleksjo\u0301n, eftir at Kringvarpi\u00f0 i\u0301 eini 25 a\u0301r hev\u00f0i roynt, so var endiliga eydnast at gera eina go\u0301\u00f0a mentanarsending til sjo\u0301nvarpi\u00f0, og so sleppur man henni, hetta er ikki bara harmiligt, hetta er burturvi\u00f0."}, {"text_idx": "#000094", "text": "Gu\u00f0 havi lov fyri Suna!"}]